Αποσκοπεί στην ενίσχυση της συμμετοχής χωρίς αποκλεισμούς, της ποιότητας, της αναγνώρισης και της βιωσιμότητας του διακρατικού εθελοντισμού των νέων. Αντικαθιστά τη σύσταση του Συμβουλίου της Ευρωπαϊκής Ένωσης του 2008 προκειμένου να ληφθεί υπόψη ο αντίκτυπος των νέων εξελίξεων και των συνεπειών των παγκόσμιων κρίσεων. Εθελοντισμός στην Ευρωπαϊκή Ένωση (EE) Οι νεαροί πολίτες της ΕΕ μπορούν να λαμβάνουν μέρος σε διακρατικό εθελοντισμό μέσω του προγράμματος Ευρωπαϊκό Σώμα Αλληλεγγύης, ή στο πλαίσιο εθνικών ή περιφερειακών προγραμμάτων που υποστηρίζουν διασυνοριακές εθελοντικές δραστηριότητες. Η σύσταση είναι μία από τις συγκεκριμένες πρωτοβουλίες του Ευρωπαϊκού Έτους Νεολαίας 2022 και μέρος της εφαρμογής του προγράμματος εργασιών 2022-2024 για τη στρατηγική της ΕΕ για τη νεολαία 2019-2027. Η σύσταση απευθύνεται τόσο στην Ευρωπαϊκή Επιτροπή όσο και στα κράτη μέλη της ΕΕ. Κράτη μέλη Γίνονται ορισμένες συστάσεις στα κράτη μέλη, μεταξύ άλλων: να εξετάσουν διαρθρωτικά μέτρα για την υγεία, την ασφάλεια και την προστασία των συμμετεχόντων σε διακρατικές δραστηριότητες εθελοντισμού, διασφαλίζοντας, για παράδειγμα, ότι: να μπορούν να επωφελούνται όλοι οι εθελοντές από την κάλυψη κοινωνικής ασφάλισης σε ένα κράτος μέλος, να καθιερώνονται διαδικασίες με την υποστήριξη των διοργανωτών για τη στήριξη των εθελοντών στην περίπτωση ατυχημάτων, καταστάσεων έκτακτης ανάγκης ή κρίσεων· να παρέχουν προσβάσιμες πληροφορίες σχετικά με τα δικαιώματα των εθελοντών και να βελτιώσουν τη διάδοση των πληροφοριών αυτών, για παράδειγμα, μέσω ενός εθνικού δικτυακού τόπου και στηρίζοντας τους παρόχους πληροφοριών για τους νέους· να υποστηρίζουν τους διοργανωτές δραστηριοτήτων εθελοντισμού στο πλαίσιο των προσπαθειών τους για ανάπτυξη ικανοτήτων προκειμένου να βελτιώσουν την ποιότητα των ευκαιριών εθελοντισμού· να ενθαρρύνουν τους διοργανωτές δραστηριοτήτων εθελοντισμού να προωθούν την κοινωνική ένταξη, μεταξύ άλλων, με την παροχή εύλογης, κατάλληλης και προσβάσιμης στέγασης, ιδίως για τους νέους με αναπηρία· να στηρίζουν και να προωθούν δραστηριότητες ανάπτυξης κοινοτήτων που σχετίζονται με τον εθελοντισμό, για παράδειγμα: να ενθαρρύνουν τη λειτουργία δικτύων εθελοντών σε εθνικό επίπεδο, να προωθούν υφιστάμενα ευρωπαϊκά δίκτυα, ιδίως το Ευρωπαϊκό Δίκτυο Αλληλεγγύης και το EuroPeers, και άλλους πόρους και πλατφόρμες που είναι προσβάσιμες μέσω της διαδικτυακής πύλης του Ευρωπαϊκού Σώματος Αλληλεγγύης στην Ευρωπαϊκή Δικτυακή Πύλη της Νεολαίας· να δημιουργούν συνέργειες και να διασφαλίζουν τη συμπληρωματικότητα και τη συνέχεια μεταξύ των προγραμμάτων και δραστηριοτήτων εθελοντισμού που υπάρχουν σε επίπεδο ΕΕ και σε διάφορα επίπεδα στα κράτη μέλη, για παράδειγμα, με την ανταλλαγή πληροφοριών μεταξύ των κρατών μελών σχετικά με τα υφιστάμενα προγράμματα εθελοντισμού και τη διαβίβαση των πληροφοριών αυτών στην Ευρωπαϊκή Επιτροπή, για τη δημοσίευσή τους στην Ευρωπαϊκή Δικτυακή Πύλη της Νεολαίας και στο Youth Wiki. Επιτροπή Η σύσταση καλεί την Επιτροπή, μεταξύ άλλων: να διευκολύνει την ανταλλαγή πρακτικών μεταξύ των κρατών μελών σχετικά με τον τρόπο άρσης των εμποδίων που ενδέχεται να εμποδίζουν τη συμμετοχή των νέων στον εθελοντισμό· να υποστηρίξει τα κράτη μέλη όσον αφορά την εφαρμογή της παρούσας σύστασης μέσω των μηχανισμών και εργαλείων συνεργασίας της στρατηγικής της ΕΕ για τη νεολαία, του ευρωπαϊκού θεματολογίου για τις κοινωνικομορφωτικές δραστηριότητες για τους νέους και των προγραμμάτων της ΕΕ για τη νεολαία, ιδίως του Ευρωπαϊκού Σώματος Αλληλεγγύης· να διευκολύνει την αμοιβαία μάθηση και τις ανταλλαγές μεταξύ των κρατών μελών και όλων των σχετικών ενδιαφερόμενων μερών σε διάφορα επίπεδα μέσω δραστηριοτήτων όπως η μάθηση από ομοτίμους, η παροχή συμβουλών από ομοτίμους, οι ομάδες εμπειρογνωμόνων, η δικτύωση και άλλες δομές συνεργασίας· να προωθεί και να διαδίδει πληροφορίες σχετικά με τις ευρωπαϊκές ευκαιρίες εθελοντισμού των νέων, ιδίως για νεαρά άτομα με λιγότερες ευκαιρίες, μέσω της Ευρωπαϊκής Δικτυακής Πύλης της Νεολαίας· να υποβάλει εκθέσεις σχετικά με τη χρήση της παρούσας σύστασης στο πλαίσιο της εφαρμογής της στρατηγικής της ΕΕ για τη νεολαία και του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης με στόχο τον Ευρωπαϊκό Χώρο Εκπαίδευσης και πέραν αυτού.